Motoriste glo afgetrek oor e-skyfies | Maroela Media
Om ‘n e-skyfie aan te skaf is nie verpligtend nie en padgebruikers word nie deur die polisie afgetrek as hulle nie ‘n e-skyfie het nie, sê die Suid-Afrikaanse Nasionale Padagentskap (Sanral).
“Sanral werk nie saam met die Johannesburgse metropolisie om te kyk of padgebruikers e-skyfies het nie,” het Vusi Mona, woordvoerder van Sanral, in ‘n verklaring gesê. “Die aanskaffing van ‘n e-skyfie is opsioneel en geen padgebruik mag afgetrek word omdat hulle nie ‘n e-skyfie het nie.”
Mona se reaksie kom nadat motoriste ingebel het na ‘n radiostasie en beweer het hulle is oor die naweek deur polisiebeamptes afgetrek om te kyk of hulle e-skyfies het. “Ons ontken ten sterkste dat daar enige vennootskap met die metropolisie in hierdie verband is,” sê Mona.
“Geen voertuie op enige pad word nagegaan om te sien of hulle e-skyfies het nie … Sanral doen ‘n beroep op enige padgebruiker wat reeds na bewering afgetrek is om te kyk of hulle ‘n e-skyfie het om Sanral te kontak.”
Die e-skyfies word gebruik vir elektroniese tolgeldinsameling in Gauteng. Mona het nie gesê watter radiostasie deur die motoriste gekontak is nie.
jan harmse · 4 jaar gelede
dit was op radio 702, self gehoor
Ek glo dit is waar. Ons is gewoond daaraan dat alles verdraai word. Sodra daar n mate van ontkenning is, weet ons dit is die waarheid.
Dis algemeen bekend dat daar waar sanral betrokke is, is een of ander agterbakse storie aan verbonde wat tot die voordeel van iemand in die organisasie strek. En daar waar sanral betrokke is, is ‘n gelieg en bedrieg die norm!